<classify> WAZIRI wa Fedha na Mipango, Dk Philip Mpango amepokea gawio kwa serikali la zaidi ya Sh bilioni tano kutoka kampuni, taasisi na masharika 13 jijini Dodoma jana.Kutokana na taasisi na mashirika hayo kutoa gawio jana, sasa mashirika mengine 36, kati ya 187 ya serikali, yamebakiza siku 14 yawe yameshawasilisha gawio lao, la sivyo bodi zake na watendaji wake wakuu, watalazimika kuondoka madarakani.Hatua ya Waziri Mpango kupokea gawio hilo, inafanya jumla ya Sh bilioni 20.8 kuwa zimepokelewa tangu Novemba 25, mwaka jana, wakati Rais Dk John Magufuli alipotoa siku 60 kwa mashirika, taasisi na kampuni za serikali, kutoa gawio hilo.Akizungumza baada ya kupokea gawio la serikali jana, Waziri Mpango alisisitiza kuwa taasisi, kampuni na mashirika 36 yaliyobaki, yasipotekeleza agizo la Rais hadi Januari 23 mwaka huu saa 6:00 usiku, wenyeviti wa bodi na watendaji wa taasisi hizo, wanatakiwa wawe wamejiondoa wenyewe katika nafasi zao.Sitanii na leo nasema mara ya mwisho, wenyeviti wa bodi na watendaji wa taasisi 36 ambazo zilizobaki, zisipotoa gawio hadi Januari 23 saa 6:00 usiku, wasingoje barua kutoka kwangu, bali wakabidhi ofisi na wajiondoe wenyewe, alisema.Katika gawio hilo, Waziri Mpango alipongeza vyuo vikuu zaidi ya sita, ambavyo vimetoa gawio kwa serikali, kwamba vimetoa mchango katika kuwaletea wananchi maendeleo.Pia, alimpongeza Mkurugenzi Mkuu wa Shirika la Utangazaji TBC, Dk Ayoub Ryoba kutokana na mkataba wa ushirikiano na Star- Times, kwa kutoa gawio la Sh milioni 500 kwa mara ya kwanza katika kipindi cha miaka 10, kwamba wameonesha mfano mzuri katika suala hilo. Katika utoaji gawio huo, alipongeza vyuo kwa kutoa gawio kutokana na kufanya utafiti na hivyo kupata chochote.Vyuo hivyo ni Chuo Kikuu cha Dar es Salaam UDSM ambacho kiliongoza kwa kutoa Sh trilioni moja, Chuo Kikuu cha Dodoma UDOM Sh milioni 500, Chuo Kikuu cha Ushirika Moshi MOCU Sh milioni 150, Chuo Kikuu Mzumbe Sh 137,144,958, Chuo Kikuu Huria OUT Sh milioni 100 na Chuo Kikuu cha Afya na Sayansi Shirikishi Muhimbili MUHAS Sh milioni 100.Taasisi nyingine zilizotoa gawio ni Wakala wa Taifa wa Hifadhi ya Chakula NFRA Sh milioni 500, Bodi ya Watalaamu wa Manunuzi na Usambazaji PSPTB Sh milioni 350.Pia Shirika la Maendeleo la Taifa NDC Sh 185,950,000, Bodi ya Utalii Tanzania TTB Sh milioni 200, Mamlaka ya Ukanda Maalumu wa Uchumi EPZA Sh milioni 100, Mfuko wa Pembejeo za Kilimo AITF Sh milioni 100, alisema.Akizungumza, Naibu Waziri wa Fedha na Mipango, Dk Ashatu Kijaji alisema eneo vyuo vikuu vimekuwa mfano bora, kwa kutoa gawio na kuonesha kwamba inawezekana kutumia rasimali kwa ajii ya maendeleo ya Tanzania, kwa kufuata kauli ya Rais Magufuli kwamba Tanzania sio masikini.Alisema muda wa Watanzania kufaidika, kwa kupewa huduma bora kutokana na fedha ambazo wamewekeza katika mashirika, kampuni na taasisi, umefika. Akielezea kiwango cha gawio hadi sasa, Msajili wa Hazina, Athuman Mbuttuka alisema tangu tamko la Rais Magufuli litolewe Novemba 25 mwaka jana kwa taasisi 187 ambazo hazikuwa zimetoa gawio, wamekusanya Sh bilioni 20.8.Kati ya fedha hizo, Sh bilioni 12.1 zimekusanywa kati ya Novemba 25 hadi Desemba 12 mwaka jana, wakati Sh bilioni 8.7 zimekusanywa kati ya Desemba 12, 2019 hadi Januari 7, mwaka huu,alisema.Novemba 25, mwaka jana, Rais Magufuli alitoa siku 60 kwa kampuni, taasisi na mashirika na umma 187 yaliyoshindwa kutoa gawio kwa serikali, yatoe gawio hilo; na kwamba muda huo ukimalizika, viongozi wa mashirika hayo wawe wamejiuzulu.Rais Magufuli alitoa maelekezo hayo Ikulu Chamwino Dodoma, katika hafla ya kupokea gawio la serikali lenye thamani ya Sh trilioni 1.05 kutoka kwenye kampuni, taasisi na mashirika ya umma 79 kati ya 266 yaliyopo nchini.Rais Magufuli alisema licha ya serikali kuwekeza mtaji wa zaidi ya Sh trilioni 59 kwenye mashirika hayo, bado yapo yanayodai kuwa yanajiendesha kwa hasara na kushindwa kutoa gawio kwa mwaka 201819.  <topic>: KITAIFA 